
Tillit skapes ved at den tas i bruk

PROLOG

Astrid var død.

Det var mandag 13. november, og klokka hadde blitt åtte på kvelden. Hun hadde sovnet inn for en time siden. Han hadde sittet i stillhet ved siden av henne og bare sett på henne. Av og til syntes han at brystkassen hevet seg, men det gjorde den ikke lenger. Det føltes uvirkelig.

Hvor lenge hadde han sittet her? Det måtte være flere timer. Likevel kunne det ikke hjelpe på erkjennelsen: Astrid var død.

Han reiste seg rolig fra stolen og gikk stille ut av rommet på avdeling 2B ved Vestfold Sentralsykehus. Det var ikke nødvendig å liste seg ut. Hun var død. Han vekket henne ikke. Men likevel.

Ute i korridoren fikk han øye på tre menn i lange hvite frakker litt lenger nede. Sykehusleger, tenkte han. Da de oppdaget ham, reiste de seg og kom med raske skritt mot ham. Det var tydelig at de hadde ventet. På ham. Hva skulle dette bety?

Dr. Davidsen førte ordet:

– Kondolerer så mye.

Kondolerer til ham? Han var da ikke pårørende. De måtte ha misforstått. Legen fortsatte:

– Det er én ting vi er nødt til å spørre deg om. Kan vi få tillatelse til en obduksjon?

Endelig fredag – den siste fredagen i oktober. Beate lente seg tilbake i stolen. Tankene begynte å drive, og stemmer fra fortiden presset seg fram.

Klart du skal begynne på sykepleien. Du kan ikke kaste bort mulighetene dine, Beate.

Hun hørte fortsatt morens bestemte, varme stemme:

Så flink og snill som du er. Du kommer til å bli en fantastisk sykepleier.

På videregående hadde hun vært klassens ener. Satt på første benk, alltid forberedt, alltid presis. Det var nesten uunngåelig at hun fikk merkelappen den flinke – den perfekte. Likevel husket hun den gnagende uroen hun bar på, både i og utenfor klasserommet. Hun forsto aldri helt hvorfor hun var så anspent, hvorfor hun aldri klarte å senke skuldrene. I stedet fulgte hun rådene hun fikk, uten egentlig å kjenne etter hva hun selv ville.

Etter hvert begynte kroppen å protestere. Søvnen ble urolig. Hun var konstant sliten. Verst var det før eksamen – da strammet alt seg.

Hun valgte sykepleien. I ettertid visste hun at hun burde ha lyttet til varsellampene som blinket i henne lenge før valget ble tatt.

Da studiet var fullført, fikk hun tilbud om fast stilling på medisinsk avdeling på Ullevål sykehus. Hun trivdes – både på jobb og i byen. I frihelgene søkte hun stillheten ute i marka. Mens kollegaene dro på byen, snørte hun turskoa. Fuglesang, vind i trekronene og lyden av bekker som klukket over stein ga henne rom til å puste. Naturen skapte avstand til tempoet, kravene og støyen.

Likevel – etter bare ett år meldte hjemlengselen seg. Larvik. Det roligere tempoet. Nærheten til skogen. Havet. Lukten av salt og tang.

Hun begynte forsiktig å lete etter jobber. Hun husket fortsatt sitringen i kroppen da hun sendte den første søknaden. Tenk om jeg får den.

Det gjorde hun. Brevet med tilbud om stilling som avdelingsleder i hjemmesykepleien, sone Bølgen på Langestrand i Larvik, kom rett før jul. Hun jublet – det gjorde ikke hennes nærmeste kollega.

– Beate, vi kan ikke miste deg. Hun så henne fortsatt for seg, løpende opp trappene mot personaldirektørens kontor. Det røde, oppglødde ansiktet da hun kom tilbake. Støtten var rørende – men beslutningen var tatt. Den jula feiret hun i sin egen leilighet i Larvik.

Hverdagen fant raskt en ny rytme – men ikke den hun hadde sett for seg. Allerede første dag som avdelingsleder kjente hun tyngden av ansvaret. Før hun rakk å sette fra seg vesken på kontoret, ringte telefonen. En sykepleier hadde sykt barn. Mens hun ønsket god bedring, bladde hun gjennom vikarlisten. De fleste var utilgjengelige. Det nærmet seg jul. De første arbeidstimene forsvant i telefoner, omrokkeringer og hasteløsninger. Morgenrapporten startet forsinket.

Det var enormt mye å sette seg inn i. Den daglige treningen ble skjøvet på – først noen dager, så noen uker, til det hadde gått måneder. Hun mislikte det.

Sommeren hadde vært brutal. For å få turnusen til å gå opp, måtte hun lene seg tungt på ufaglærte vikarer. Bare tanken fikk det til å gå kaldt nedover ryggen. Klager kom. Avisoppslag fulgte. Ikke bare fra hennes sone – men det traff likevel hver gang hun leste om misfornøyde brukere og fortvilte pårørende. Overskriftene kvernet fortsatt i bakhodet.

Dette var ikke slik hun hadde forestilt seg lederrollen. Ansvaret presset på. Var hun god nok? Lederutdanningen hjalp i teorien – men virkeligheten var mer kaotisk, mer krevende, mer nådeløs. Teori ga lite støtte når praksis spriket. Vanskelige samtaler. Krevende pårørende. Stramme budsjetter. Ansvar for hele personalgruppen.

Hun kjente det i kroppen: stiv nakke og urolig mage. Søvnen var igjen blitt lett og oppstykket.

Heldigvis hadde hun nylig fått ansatt to nyutdannede sykepleiere, selv om prosessen hadde vært tyngre enn forventet. Linn startet tidlig på våren. Den andre nyansatte – Stian – kom med strålende attester og topp resultater. Et lite lyspunkt.

Beate satt fortsatt lent tilbake. Skuldrene hadde sunket noen centimeter. Blikket hvilte på havet, på den åpne horisonten. Langt der ute brøt en stripe lys gjennom skydekket. Hun ble sittende og se på den. Kanskje var det et tegn.

Linn kikket ut av stuevinduet i leiligheten i Josefinegata. Sommeren var definitivt over, og temperaturmåleren i vinduet viste fire grader. Naturens farger i skinnende røde nyanser dannet en nydelig ramme rundt byen hun var så glad i. Utsikten var fantastisk. I nord lå Bøkeskogen, og i sør kunne hun se helt ut til Stavern. Vinden hadde økt og nordavinden ulte rundt husveggene. Inne var det godt og varmt. Alt lå til rette. Alt burde kjennes riktig. Likevel var det noe som skurret – en svak, vedvarende dissonans bak alt det fine. Den indre uroen hun kjente så altfor godt, men som ingen andre så, ingen andre fanget opp. Utad var hun rolig, samlet, til og med varm. Den beste på å vise empati. Innvendig skiftet landskapet brått. Vekslingene kom uten varsel og tappet henne for krefter. Men hun kjente at det ikke var en svakhet, for tidlig hadde hun kjent på hvilken styrke det ga henne. Hun hadde begynt å ane hvordan hun kunne bruke denne styrken til å snu andre. Det var ikke alltid det fungerte, men ofte nok til at hun var fornøyd. De gangene det ikke gikk hennes vei, de gangene de andre ikke så hvor flink hun var, ble hun oppgitt, sint og irritert. Men hun skjulte det. Skjulte angrepet. For det var et angrep mot henne. Ikke noe annet. Og disse angrepene kom som slag mot henne. Harde slag. Og det var da styrken kom. Det var da hun måtte fortelle dem, vise dem. Rart de ikke så det selv, hvor udugelige de var. Men etterhvert hadde hun lært seg mønsteret. Et mønster kun hun så. Og hun var ganske sikker på at andre ikke oppfattet det. Noen hadde begynt å se opp til henne, hun så det i blikkene, i oppførselen deres. Da smilte hun, innvendig. Og hun holdt det sterke sinne inni seg. Skjult.

Det hadde vært slik siden hun var liten, men ingen hadde forstått hva det egentlig var, disse skiftene i humøret hennes. Pappa hadde bare ledd det bort.

– Sånne ting vokser du av deg, Linn.

Han tok feil. Det vokste inn i henne, utviklet seg og økte i styrke.

Tre år med lesing og mange eksamener var overstått denne våren. Hun kjente på den gode følelsen av endelig å være i mål som utdannet sykepleier. Det kriblet i kroppen – ikke bare av stolthet, men av forventning. Nå begynte spillet. Hun hadde fast jobb og god inntekt. Ansettelsesbrevet lå fremdeles på kommoden i gangen. Synlig. Strategisk plassert. Et bevis – også for dem som måtte komme innom. Linn var sikker på at sone Bølgen, hvor hun skulle jobbe som sykepleier, var den beste sonen i byen. Beste inngang til innflytelse. Flere bekjente hadde tipset henne om at den nyansatte avdelingslederen, Beate, var empatisk, blid og lett å jobbe sammen med. Perfekt. Slike var enklest å lese. Slike ville tro på henne. Det var derfor hun hadde takket ja da avdelingslederen ringte. Hun hadde latt stemmen dirre akkurat passe.

Beate var rundt 40 og kvikk i bevegelsene. Neppe høyere enn én seksti. Det mørke, krøllete håret kledde henne. Små mennesker med raske smil ville så gjerne bli likt. Beates ansikt var et stort, inkluderende smil da hun kunngjorde at de trengte sykepleiere – dyktige sykepleiere – slike som henne. Linn hadde merket ordvalget. Hun lagret det. Aldri hadde hun sett et mer strøkent kontor. Ikke ett eneste papir fløt. Kontrollbehov. Lett å spille på.

Intervjuet hadde gått helt perfekt – om hun skulle si det selv – og i egne øyne var hun ikke bare viktig, hun var svært nødvendig i denne avdelingen. Dagen etter ringte Beate og fortalte at jobben var hennes om hun ville ha den. Linn stod foran speilet i gangen da telefonen kom. Hun lot det ringe to ganger ekstra.

– Tusen takk, så hyggelig å høre.

Hun smilte til seg selv i speilet og ba om en kort betenkningstid for ikke å virke for ivrig. Dagen etter hørte hun lettelsen i stemmen til Beate. Ansettelsesbrevet mottok hun to dager senere.

Likevel kom det tunge sigende – en tåke av negative tanker. Ikke bare tvil, men irritasjon over at hun ikke hadde presset mer. Det kokte innvendig. Burde hun ikke ha spurt om høyere lønn? Hun visste jo at de trengte folk.

Idioti. Nybegynnerfeil. Hun slengte ansettelsesbrevet fra seg på kommoden.

Formiddagen hun hadde vært på intervjuet, møtte hun flere av sine framtidige kollegaer. Fem–seks personer satt rundt bordet, men bare to hadde sett opp da hun kom ut fra avdelingslederens kontor. De andre hadde fortsatt praten. Kun to reiste seg. Resten ville hun ikke glemme. Hun smilte til alle – selvfølgelig – men hun førte regnskap.

– Hei, Linn. Jeg heter Siv. Gleder meg til du kommer hit. Vi trenger deg!

Der var den igjen. Trenger. Hun likte det ordet.

De var omtrent like gamle, samme høyde. Ei lita, grå mus med tørt, flatt og kommunefarget hår som rakk til ørene. Slike jobbet hardt for anerkjennelse. Så hadde hun alt for mange kilo, og nervøsiteten hennes lå utenpå henne. Linn hørte det på stemmen og registrerte raskt de anspente bevegelsene. Men latteren var smittende. Den kom til å bli nyttig, for den myker opp stemningen i rommet, og da flyter ting bedre. Det vil bety at alt hun selv sier, forklarer og viser dem av faglighet og kompetanse, vil bli tatt imot på en varm og god måte.

Bak Siv kom Hilde. Rundt femti. Rundt ansikt, skulderlangt hvetegult hår, for mange kilo.

– Du er hjertelig velkommen, Linn. Stemmen var rolig og varm. Beroligende. Eller var den kanskje godt innøvd? Linn presset fram et smil og holdt håndtrykket et halvt sekund lenger enn normalt.

Trine vinket over bordet. – Hei Linn. Jeg er fagsykepleieren her, er det noe du lurer på så bare spør.

Der var hun! Det lå noe i måten hun presenterte seg på som skar litt. Arrogant, og med bøttevis av selvsikkerhet og trygghet. Linn nikket og la hodet svakt på skakke, akkurat passe til å se mottakelig ut.

– Så fint, det setter jeg pris på. Hun så det med en gang, hvordan ordene hennes virket, og hvordan ansiktet til Trine åpnet seg. Det fungerte.

*

Til tross for ny jobb, god inntekt og mye å glede seg til, kjente hun uværet bygge seg opp innvendig. Irritasjon kunne brukes. Hun hadde lært det for mange år siden. De mørke tankene ga idéene. De lyse ga energien til å utføre dem. To knapper. Trykket hun riktig, ville resultatene komme. Til hennes fordel.

Det var de andre som ødela dagene. Hun kalte det energilekkasje. Nære venner hadde hun aldri hatt. Hun hadde tidlig lært seg at relasjoner kun var noe hun kunne bruke. Ikke noe annet.

Og kollegaene i avdelingen; hvordan kunne de unngå å se hva hun betydde? Hun skulle lære dem å se. Systematisk, med mønsteret hun hadde inni seg. Mørket ga idéene, lyset energien. Litt etter litt … ville de forstå.

I kveld var det endelig samling igjen, den første etter sommerferien. Treffene på Glassmesteren ga henne avkobling – og oversikt, men hun tvilte på om dette var de rette venninnene.

Fra vinduet kjente hun trekken fra nordavinden. Den krøp inn under huden. Hun gikk nærmere panelovnen. Sakte strøk hun hånden gjennom håret. Det lange, mørke håret lå som en sort kappe nedover ryggen, blankt, silkeglatt og perfekt formet. Det var varemerket hennes. En form for investering og et signal om orden, eleganse og kontroll. Hun var hos frisøren minst en gang i måneden. Hun var overbevist om at folk stolte mer på pene mennesker.

Allerede som femåring hadde hun fått kommentarer.

– Du er tynn som en strek, men du har verdens nydeligste hår.

Hun smilte til seg selv i speilet. Utseende åpnet dører. Trening og dietter hadde også gitt resultater. Hun visste at kroppen var et fortrinn. Disiplin både skremte og imponerte samtidig.

Klokka var blitt fire. Hun måtte i gang. Samlingene var flyttet til fredager. Anne hadde fått de andre med seg. Endringer uten hennes kontroll luktet alltid av allianser. Hun likte det dårlig.

Hun snudde seg mot badet, grep boka på salongbordet og kastet den mot veggen. Den traff blomstervasen. Den knuste. Vann og glass sprutet utover gulvet. Hun pustet tungt – så roet hun seg. Kaos måtte brukes.

Faen!Hvorfor skal det være så vanskelig?

I midten av oktober hadde han flyttet til Larvik. Nå lå spenningen som et elektrisk sug i kroppen. Hva ville dagene bringe? Glede, bekymring, eller fiasko?

Han trakk på seg dunjakka, snurret det lange skjerfet dobbelt rundt halsen, dro lua godt ned over øynene og ørene, og pustet inn den rå, kalde Larvikslufta. Klar til å møte dagen. Han hadde bestemt seg for å stikke innom jobben i god tid før oppstart, i håp om at litt aktivitet kunne dempe nervøsiteten som kriblet i magen.

Det hadde ikke alltid vært enkelt. For ikke mange år siden hadde han måttet ta én dag av gangen for å overleve hverdagen. Nedturene hadde vært mange, og den største utfordringen i livet var … ham selv. Men nå skulle alt gå på skinner. Nå var det hans tid. Livet skulle begynne på ordentlig.

Selvsagt var han spent på den nye jobben, utfordringene – og ikke minst kollegaene. Hjertebank, små svetteperler på halsen, uro som krøllet seg i magen. Neste søndag, tenkte han og smilte svakt for seg selv, blir det kanskje bil på meg også. På Finn.no hadde han funnet en liten Peugeot 206 – en damekjørt 2006-modell, kun 60 000 kilometer. Med bilen ville han bli fri som fuglen. Hvem skulle trodd det? Førti tusen var allerede overført fra banken. Den nye banken hadde vært overraskende imøtekommende.

Bare jeg får være i fred, kan være meg selv, og slipper for mange flashbacks.

Det ble Siv hun fikk best kontakt med, selv om de var svært ulike. Det var nesten litt rørende hvor lett det var. Siv lente seg fram når hun snakket, lo av de riktige tingene, ventet et halvt sekund ekstra på bekreftelse. Linn ga den, et kort nikk. Et lite smil. En hånd på armen når hun passerte. Hun kalte det vennlighet. Hun smilte. Det var så enkelt. Å styre dem.

Hun var overbevist om at Siv så opp til henne. Selvfølgelig gjorde hun det – det lå i blikket, i tempoet hun svarte i, i måten hun gjentok formuleringene hennes på. Og Linn oppmuntret det så ofte hun kunne.

– Du er så flink med folk, Siv. Du får dem til å føle seg trygge.

Enkle ord, med stor effekt. Likevel kunne Siv være irriterende, særlig når det var snakk om jobb og ansvar. Hun tok ting for lett. Siv manglet både tyngde og faglig nysgjerrighet.

– Jeg gadd ikke gå sykepleien. Hvorfor bruke tid på å lese? Jeg får nesten like mye utbetalt som deg, Linn.

Det strammet seg i magen hennes. Smilet var kontrollert.

– Ja, men det er jo ikke lønna som er poenget heller, da. Det er jo kompetansen. Ansvaret.

Hun sa det mildt. Varmt. Men la trykk på ordene. Og stillheten etterpå … gjorde resten.

De er så jævla sløve. Hun tenkte det mens hun nikket forståelsesfullt.

At Siv var blid og aldri kom med kritiske kommentarer, hjalp. Det gjorde henne enkel å ha med å gjøre. Hun kunne jo bare forsøke å løfte henne litt– forme henne litt – hjelpepleieren. Hun begynte å forklare ting Siv ikke hadde spurt om. Viste små snarveier, små forbedringer, små “triks”. Hver gang med samme tone: Jeg sier det bare fordi jeg vil du skal lykkes.

Marita, vikaren, var ikke lett å forholde seg til. Som oftest var hun stille og mutt, som om hun satt og vurderte alt uten å dele konklusjonen. Når hun først sa noe, var det alltid disse evinnelige kjerringrådene.

– Du skal se, litt smør på den huden gjør underverker. Det lærte jeg av bestemora mi.

Hver gang hun begynte å forklare hvordan grønnsåpe skulle brukes til sårstell, måtte Linn bremse et oppgitt stønn for ikke å la irritasjonen slippe ut.

– Mhm … vi må følge retningslinjene for sårbehandling, svarte hun med et anstrengt smil og med en tydelig markering på at hun hadde faglig kontroll. Irritasjonen presset på inni henne.

Selv om Marita bare var assistent, oppførte hun seg som en ekspert. Det var nesten imponerende. Verst var det når Beate omtalte henne i positive vendinger.

– Marita, du er den mest positive assistenten vi har.

Hver gang det ble sagt, lo Linn lett – som om hun var enig – men hun fulgte raskt opp i lunsjen, da alle var samlet, de dagene Marita ikke var på jobb.

– Når det gjelder Marita, dere, er hun så absolutt positiv. Bare synd hun ikke har mer fag bak det hun sier. Og avsluttet det alltid som en presisering.

Marita hadde bare et par kurs i stell og pleie. Likevel snakket folk med henne som om erfaring veide mer enn utdanning. Linn kjente en økende irritasjon. Kollegaene hadde tydeligvis sluttet å argumentere. Linn derimot stilte spørsmål.

– Jeg bare lurer, jeg – hva sier egentlig retningslinjene om det der? Hun visste at ordet retningslinjer virket skremmende på de fleste ufaglærte.

Det mest irriterende var det mørke pistrete håret hennes. Alltid uflidd, som om hun ikke forstod signalene hun sendte ut med å se slik ut. Den magre kroppen så ut til å kunne knekke når som helst. Det skapte en slags beskyttelse rundt henne – folk ble mykere mot dem som så skjøre ut. Ufortjent og irriterende det også.

Hilde var annerledes. Stille. Hun deltok aldri i diskusjoner. Satt som et anker i rommet. Siv hadde lent seg nærmere en av de første dagene og hvisket.

– Hilde blir kalt engelen. Bare så du vet det, Linn.

– Gjør hun?

– Ja. Hun ser på jobben som et kall. Alt hun gjør er perfekt.

Etter dette begynte Linn å stille Hilde spørsmål med ekstra respekt i stemmen.

– Kan du vise meg hvordan du gjør det? Jeg har hørt du er så nøye. Hun mente det nesten. Men hun la merke til hvordan folk rundt lyttet når Hilde forklarte. Etter hvert begynte de å se på henne som for en bekreftelse. Da nikket hun og hun merket det. Dette var samarbeid. Mønsteret var tydelig, og det fungerte! Linn smilte.

Det var mange dager siden hun hadde spurt Siv om hun ville bli med på jentetreffet. Etterpå hadde hun ikke tenkt mer på invitasjonen. Nå nærmet kvelden seg, og hun hadde fortsatt ikke hørt noe. De møttes nesten daglig, og likevel kjente de knapt hverandre. Det var merkelig – hvordan nærhet kunne vokse uten at fortroligheten fulgte med.

*

Den siste tiden hadde Linn kjent en snikende uro, nesten som klaustrofobi. Det ble for tett, for mye med alle avtalene, alle møtene. I begynnelsen hadde det vært lett og hyggelig, men så kom følelsen av å ikke få puste. Samtidig var det noe som manglet de dagene de ikke så hverandre. Ambivalensen tæret på henne.

Det måtte ha skjedd noe. Hun visste at Siv nylig hadde møtt en ny mann.

Det er vanskelig, hadde hun sagt sist de var sammen. Han er gift og vet ikke hvordan han skal håndtere dette. Jeg vil ikke mase – bare gi ham tid. Den tiden han trenger. Jeg skal fortelle mer etter hvert. Men jeg trenger et råd av deg, Linn. Han har smerter og lurte på om det finnes noen tabletter som kan hjelpe. Du kan jo alt om sånt.

Først hadde hun kjent seg smigret, selvfølgelig. Men følelsen snudde raskt. Hvorfor skulle hun bli brukt som et oppslagsverk uten å få noe tilbake?

– Ærlig talt, Siv – hva skal jeg gjøre med det? Jeg er ikke Orakelet i Delfi.

Siv hadde sett på henne, såret og uforstående, før hun bare gikk. Og etterpå hadde Linn stått igjen med en uro hun ikke helt ville vedkjenne seg.

*

Hun kastet et nytt blikk på klokken og gikk mot badet. I døråpningen stoppet hun. Den knuste blomstervasen lå fortsatt på gulvet, skårene spredt mellom våte stilker og mørke flekker av vann. Faen heller.

De røde nyansene hun nettopp hadde sett på himmelen, og den stille varmen hun hadde kjent i kroppen for få minutter siden, var borte.

Hun gikk raskt inn på soverommet og begynte å kle på seg. Det rev og dro i henne – som om noe ville holde henne igjen, og noe annet presse henne ut.

Ingen forstod hvordan hun egentlig hadde det. Det var Siv sikker på. Hun kneppet igjen kåpen mens hun gikk ned trappene fra leiligheten i Jegersborggata. Et raskt blikk på klokken viste at den allerede var fire denne fredagsettermiddagen. Hvis hun skyndte seg, rakk hun en kort tur innom foreldrene før treffet på Glassmesteren. Det holdt med ett besøk i uka – nok til å dempe den dårlige samvittigheten som alltid lå og gnagde.

Ytterdøra smalt igjen bak henne. Hun trakk kåpen tettere rundt seg og fylte lungene med kald sjøluft. Likevel presset maktesløsheten seg fram for hvert skritt hun tok i retning barndomshjemmet. Følelsene lot seg ikke stenge ute.

Den dårlige samvittigheten gjaldt ikke bare foreldrene. Den gjaldt like mye Frode, og nå også Linn – kanskje hun følte seg misbrukt. Hun hadde jo bare spurt om et råd. Avvisningene fra oppveksten satt fremdeles i kroppen – latteren, blikkene og kommentarene. Hun hadde aldri hatt mange venner. Det tryggeste var å holde avstand.

Håpet hadde vært at Linn kunne hjelpe henne. Svaret hun fikk, slo luften ut av henne. Ingen brydde seg – ikke på ordentlig. Og Frode hadde smerter. Sterke smerter, hadde han forklart. Hun ville så gjerne hjelpe.

Jobben var fristedet. Hun gjorde arbeidet sitt, og hun gjorde det så godt hun kunne. Der følte hun seg trygg og Beate var en fantastisk leder. Hun så alle. Og kollegaene beskrev henne som sprudlende, hun som fikk alle til å le. Jo oftere de sa det, desto mer ble det sant. Hun spilte ikke – det bare ble sånn.

Beate pleide å si: Det er viktig å ha en som deg her, Siv. Smittende glede trengs midt i alvoret. Hun skulle bare ha visst.

Det var godt å jobbe sammen med Hilde, også. Hun var det beste mennesket hun visste om, snill tvers igjennom, og kom aldri med kritiske kommentarer. Så empatisk, forståelsesfull og rolig. Hilde ga henne trygghet og selvtillit, og det måtte hun våge å si til henne en dag.

*

Siv skrådde inn i Heibergsgate og nærmet seg foreldrenes leilighet. Leiligheten hvor hun hadde vokst opp, stedet hvor hun mintes mange opp- og nedturer. De siste årene hadde det vært mest av det siste. Hun var enebarn, foreldrene var svært overbeskyttende og hadde gitt henne strenge regler å forholde seg til. Resultatet ble ei anspent jente som aldri sa noen imot. Hun var lært opp til å være lydig; det var ikke rom for egne meninger, for da ble det husarrest. De få gangene hun hadde forsøkt å ta til motmæle, hadde hun blitt beordret inn midt i leken, mens alle ungene i gata både hørte og så at hun fikk kjeft. Etter gjentatte lignende episoder var det få av de jevnaldrende som gadd å være sammen med henne.

Mamma og pappas venner hadde av og til kommet på besøk. Esther, mammas venninne, som alltid hadde på seg blomstrete kjoler, var den hun husket best. Esther hadde sagt at hun var uvanlig stille til å være et lite barn, og hun hadde gransket henne med blikket. Hun hørte ordene hennes fremdeles: Hun er som et skjørt siv. Dere har virkelig valgt rett navn på henne. Så kikket hun på mamma med det spesielle smilet hun ofte hadde. Mammas blikk vek unna. De sa aldri slikt til pappa. Det var på en måte mammas feil og ansvar. Et taust og nervøst barn. Mamma hadde alltid avsluttet temaet ved å si at det var bare sånn barn var.

Minnene og ordene hadde brent seg fast. Hun husket til og med lukten av den sterke parfymen til Esther. Lukten av liljekonvall. En blomst hun aldri plukket, for lukten ga henne triste minner. Esther pleide å holde det gående og avsluttet alltid med setningen: Alle små barn er aktive. Hvorfor er ikke Siv det? Så rar hun er. Mamma hastet inn på kjøkkenet og hentet fatet med kaffe og kaker, og det roet seg.

Årene gikk, mamma og pappa fikk stadig sjeldnere besøk, og i mellomtiden var hun blitt voksen. Hun tok helsefagutdanning og fikk fast jobb i kommunen. Da hun hadde flyttet på egen hybel ble det bråk hjemme. Men hun hadde klart å overvinne alt selv om det hadde kostet. Nå følte hun for første gang på friheten, selv om nervøsiteten aldri slapp taket. Det var det samme med trøstespisingen. Den var vanskelig å stoppe, for det å spise lindret de vonde følelsene. Tykke brødskiver med mye smør og ost ga henne en egen ro, akkurat den roen hun så sårt trengte. Det var ikke nødvendig å se seg i speilet, hun visste at hun var overvektig. Men en dag skulle hun få kontroll.

Kiloene var én ting, men nervene var mye vanskeligere å håndtere. I undervisningen på helsefagutdanningen var det utfordrende. Spesielt når nye prosedyrer skulle øves inn og de skulle utøve godt håndlag og ferdigheter i forbindelse med stell og pleie. Raske og korrekte prosedyrer. Det var ikke til å unngå at alle så at hendene hennes skalv, og i starten av første skoleår var det flere som hadde spurt henne om det var noe galt med henne, ettersom hun skalv så voldsomt. De hadde sett rart på henne, men nå, femogtjue og ferdig utdannet, klarte hun å fleipe det bort.

Men på studiet var hun blitt stemplet den nervøse. Det ble en sannhet og en egenskap ved henne som hun ikke klarte å bli kvitt. Det må da være mulig å slette vonde minner, få dem helt ut av hukommelsen, men hun visste så altfor godt at hjernen lagret alt. Alle inntrykk, informasjon, lukter, lyder, opplevelser og erfaringer.

Først de siste månedene hadde situasjonen bedret seg, og hun sendte en takknemlig tanke til Beate, som tok så godt vare på henne i jobben. Beate var unik, hun så henne og lot henne få utvikle seg uten stygge kommentarer og kritikk. Nå hadde hun det bra.

– Du er en gledesspreder, Siv. Det var nesten det første den nye avdelingslederen hadde sagt til henne. Kanskje hun en dag også ville klare å få bukt med skjelvingen, men før det måtte hun få orden på de to viktigste utfordringene i livet sitt akkurat nå. Det var slitsomt og energitappende å veksle fra den ene verdenen til den andre. At den siste utfordringen i tillegg var selvvalgt, gjorde ikke saken bedre. Hvordan hun skulle ordne opp i dette kaoset, visste hun ikke riktig. Hun tenkte på ordene til Linn:

Hva skal jeg gjøre med det, Siv? Jeg er ikke Orakelet i Delfi.

Sakte ruslet hun oppover gata mens hun tenkte bekymret på hvordan det så ut i leiligheten til foreldrene. Hadde pappa ryddet og ordnet? Hvordan hadde mamma det? Sov hun nå også? Hun tvilte på at det ville være noen bedring å spore. Tilstanden hadde bare forverret seg. De siste ukene hadde det gått fort nedover. Alt hadde gått nedover. Det fantes ingenting som kunne sammenlignes med slik det var. Hun husket hvor nøye foreldrene hadde vært med å ha det rent og ryddig, og Esthers kommentarer om blomsterstell, vasking og baking satte standarden. Foreldrene skulle ikke være dårligere. Siv gruet seg til synet og luktene.

Da hun begynte på utdanningen, hadde moren blitt sykere. Den økende sykdommen var uten tvil hennes skyld. Det var i hvert fall hva faren hadde sagt. Han var dyktig til å gi henne dårlig samvittighet og skyldfølelse. Siv hadde et ønske om å flytte på hybel, og reaksjonene kom umiddelbart. Hun hadde sittet i stua da hun fortalte om framtidsplanene sine. Om skolen, hybelen og flyttingen. Moren begynte å gråte, faren sto over henne mens han overøste henne med truende beskyldninger. Hun krøp sammen i stolen, satt musestille og så rett ned på gulvteppet.

Så ikke faren at mammaen ble syk? Hun turte ikke å argumentere, men hun visste at hun trengte ro til å lese, få frihet og muligheten til å leve sitt eget liv. Hun hadde bestemt seg, uansett hva de sa. På sensommeren, rett før skolestart, pakket hun de få sakene hun eide og dro.

Siv valgte å skyve til side de skyldbetyngede tankene. Moren hadde, når hun tenkte etter, alltid hatt vondt i kroppen. Hun husket dagen moren kom hjem med medisiner og lappen fra legen. Hun hadde fått kroniske smerter, det var hva legen hadde kalt det – såkalte udefinerbare smerter. Dette hadde skjedd flere år før hun flyttet på hybel. Hun kunne ikke ta på seg all skyld, litt kanskje, men ikke alt. Det tok lang tid før hun besøkte dem. Til slutt hadde faren ringt. Han hadde ikke bedt om unnskyldning, bare sagt at mamma ønsket å se henne.

Mamma sov nå natt og dag på sofaen, og pappas økende glede over spriten gjorde det ikke enklere. Det var dette som preget hverdagen deres. Siv var overbevist om at det nærmet seg en krise eller en brå slutt for én av dem, eller kanskje begge. Skyldfølelsen kom i bølger som hun ikke klarte å komme vekk fra. De burde fått mer hjelp av henne. Nå måtte kanskje hjemmesykepleien inn? Det ville bli nedverdigende. For dem, og for henne. Da ville sannheten om familietilstanden bli vist til alle kollegaene. Tenk om legen hadde tatt seg en tur, så kunne han ordnet opp? Men legen hadde aldri vært der. Livene deres ville bli brettet ut. Grusomt, det måtte hun forhindre.

Hun svingte inn gjennom porten som aldri var lukket, og gikk videre inn på gårdsplassen. Det lå gamle møbler langs nettinggjerdet mot naboen, utemøblene lå veltet under en ustelt furubusk, røykstumper lå slengt overalt, og under furua lå det flere tomme ølbokser. Hun forsøkte å overse alt og gikk videre mot inngangspartiet på baksiden av huset. De triste tankene veltet fram. Inngangsdøra åpnet seg med kun en liten dytt. Den var aldri låst. Sakte gikk hun opp trappene til annen etasje. Den lysebrune malingen på veggene var slitt og møkkete. Hele huset var preget av forfall. De burde ha flyttet for mange år siden. Mamma hadde nevnt det flere ganger, men pappa avviste henne. Det kom ikke på tale. Rart han ikke så det selv. Han mente han klarte å holde leiligheten ren og ryddig. Den tiden var definitivt over, og nå hadde han mistet grepet fullstendig. Det fløt ofte av gamle matrester, bokser og papir på kjøkkenbenken. I stua var det et kaos av klær over stolene, rene og skitne håndklær om hverandre, laken og store poser med bleier til mamma som sto lagret borte ved bokhyllene. Stua fungerte som sykestue.

Heldigvis var det mørkt ute de gangene hun kom på besøk nå. Det kunne være like greit, for på de få solskinnsdagene i juli hadde stripene fra ettermiddagssolen som traff stuebordet, vist hvordan det oppvirvlede støvet gynget i sigarettrøyken som svevde omkring.

Hun hadde spurt faren om lov til å vaske, men da hadde han bestemt avslått tilbudet og sagt at dette var noe hun ikke skulle blande seg opp i, for hun hadde mer enn nok å gjøre med å holde de skjelvende hendene i ro. Hvordan kunne han såre henne på den måten? Hun hadde bråsnudd i døra, løpt ut av leiligheten og ikke vist seg der på flere dager.

Besøket måtte hun gjøre kort, for jentekvelden skulle hun ikke gå glipp av. Raskt kikket hun på klokka. Den var blitt fire. Litt tidligere ute enn ellers, men det betydde sikkert ingenting.

Fra trappeavsatsen hørte hun stemmer fra kjøkkenet. Hadde de besøk? Det kunne ikke være mulig. Ingen kom hit lenger. Høyrøstede stemmer. Hun kjente seg uvel. Hva betydde dette? Var det kommet noen som hadde oppdaget hvor ille det sto til hos dem og som ville ordne opp? Hvem kunne det i så fall være? Hun banket på, og uten å vente på svar gikk hun inn i vindfanget. Nå hørte hun stemmene tydeligere: høylytte og hissige. Hva skjedde her? Pappa hadde ikke registrert at hun kom inn. Han pleide alltid å rope:

– Kom inn og lukk døra.

Det gjorde han ikke i dag. Noe var galt.

Fra vindfanget åpnet hun døra som gikk rett inn til den lille gangen. Nå hørte hun stemmene tydeligere, og hun så at det var en ung gutt som var på besøk. De satt på kjøkkenet. Faren satt sammen med en ung gutt hun ikke dro kjensel på.

– Hva skjer her? Stemmen hennes var hard. Ingen av dem så opp.

– Mamma! Hva betyr dette?

Mamma hørte ikke. Hun sov. Selvfølgelig.

– Pappa! Svar meg!

Den ukjente gutten reiste seg, og med ustø skritt gikk han mot henne i et forsøk på å komme seg forbi og ut av rommet. Hun stilte seg i veien for ham.

– Hvem er du? Hun så direkte på ham. Han var tydelig ruset. Det sløve blikket og de trege bevegelsene avslørte tilstanden hans.

– Hvem er du!

Han svarte ikke, så ikke på henne, forsøkte bare å åle seg forbi henne i det trange rommet for å komme unna. Hun tok tak i jakka hans, enset den sure ånden altfor tett på seg og kjente at hun fikk krefter hun ikke visste hun hadde. Hun ga seg ikke. Forsøkte å se ham i øynene.

– Hva gjør du her?

Blikket hans vek unna. Han var taus. Han kunne ha slått henne, men de trege bevegelsene gjorde henne trygg. Øynene hans var slørete, antagelig av alkohol eller tabletter, eller begge deler. Så slapp hun brått taket i jakka, han svaiet, men klarte så vidt å holde seg på beina. Hun snudde seg mot faren.

– Pappa, nå må du svare! Hva gjør han her? Hvem er han?

– Hvem er han!

Men han så vekk, ville ikke møte blikket hennes, ville ikke svare. Feiging. Faren snudde ryggen til henne, og i dette øyeblikket benyttet gutten sjansen, kom seg ut i gangen og forsvant ut døra. Hun hørte at han skled nedover trappene. Han bannet høyt. Han hadde slått seg, hun hørte han kave, men han kom seg på beina, og ytterdøra ble lukket med et smell.

Tårene presset på. Hun svelget og pustet dypt. Kunne ikke gi seg over akkurat nå, hun måtte være den sterke. Hun satte seg raskt på kjøkkenstolen og festet blikket på faren. Han så vekk.

– Hva er det du driver med? Han er vel ikke akkurat bestevennen din, han som var her? Hva gjorde han her? Sitter dere og drikker sammen? Er det du som forer ham med alkohol, eller selger han til deg?

Spørsmålene haglet ut av henne. Fortvilelsen boblet, den steg oppover, og til slutt klarte hun ikke å holde tårene tilbake. De rant nedover kinnene. Hun reiste seg raskt, gikk inn på toalettet og hentet toalettpapir. På vei ut så hun rett på ham.

– Jeg vil vite! Hva er det som skjer her?

Så satte hun seg igjen. Faren satt taus på andre siden av bordet, og det apatiske blikket stirret rett fram. Plutselig oppdaget hun at medisindosetten til moren lå på kjøkkenbordet. Den lå rett foran faren, men han hadde lagt en avis over, som for å skjule den. Nå hadde avisen sklidd halvveis vekk, og dosetten kom til syne. Den var åpnet. Hun strakte hånden raskt fram og nappet den til seg før faren forstod hva som skjedde. Farens bevegelser var for trege, hun var mye raskere, og han rakk ikke å hindre henne. Han reiste seg sakte fra stolen, støttet seg til bordet, hodet hang ned, og det var like før han mistet balansen. Idet han skulle til å falle, rettet han seg opp, hevet hodet og satte det svarte blikket i henne, blikket hun husket fra barndommen. Det farlige blikket.

– Du rører ikke den dosetten! Stemmen hans dirret av raseri.

– Det sier du? Blikket hennes boret seg inn i ham. Hun skalv og kjente på redselen, men de trege bevegelsene hans gjorde henne delvis trygg. Hun stod dessuten nærmest utgangsdøra, hvis det skulle bli nødvendig med rask flukt. I det hun tviholdt på dosetten, reiste hun seg sakte, akkurat da faren datt ned på stolen igjen. Så tok hun sjansen, gikk rolig inn i stua mens blikket var festet på faren. I sidesynet så hun at moren sov. Heldigvis hadde hun ikke fått med seg alt som hadde skjedd. Så snudde hun seg mot bokhylla. Der lå de, legepapirene. Raskt nappet hun dem til seg, og like raskt så hun endringene. Sobril på 10 mg én gang om dagen var økt til 15 mg fire ganger om dagen. I alle dager, hva betydde dette?

– Hvorfor har det vært endringer her? Siv så på faren igjen. – Du må forklare, pappa! Hun snudde seg mot ham. Selv om hun ikke var sykepleier, visste hun hva Sobril var. Alle visste det.

– Når har denne endringen skjedd? Hva mener legen om dette?

Faren satt taus.

– Har legen vært her? Siv festet blikket på faren igjen. Ingen reaksjon.

– Hvorfor skal mamma ha Sobril fire ganger om dagen? Hun har da aldri fått det før! Det er du som har ordnet dette, pappa! Det må være deg som har ringt legen og sagt at mamma trenger mer medisin. For at du skal tjene penger! Du har mistet forstanden!

Faren satt taus som en statue, det sløve blikket var festet på veggen rett foran ham.

– Du tror kanskje ikke at jeg skjønner hva som foregår her, men det gjør jeg! Jeg er ikke dum!

Tankene raste i hodet. Hun måtte ta med seg dosettene, finne en annen løsning – men hvilken? Det gjorde vondt innvendig. Det var bare hun som kunne ta tak i dette.

Det kjentes som om livet var på vei i full nedoverbakke. Alt gikk i stykker og smuldret bort. Hun hadde tenkt tanken en god stund. Jeg må bort. Komme meg vekk. Nå var tiden der, men det gjorde vondt. Veldig vondt. Hun svettet, hendene skalv. Siv kikket ned i dosetten igjen. Det manglet to tabletter. Det var ettermiddags- og kveldstabletten for i dag.

– Mamma sover, hun har ikke tatt ettermiddagstabletten, så hvorfor mangler det tabletter her? Du må svare, pappa! Hvor er mammas to siste tabletter for i dag? Kom jeg akkurat da du drev og solgte dem? Ødela jeg salgsopplegget ditt?

Faren vred seg som en seig masse på stolen, men var like taus. Plutselig snudde han seg mot henne. Hun så at han var sint, men kroppen var for sløv til å virke faretruende.

– Det har du faen meg ikke noe med! Stemmen var hard, snøvlete og utydelig.

– Hun har vel tatt dem, da! Det er ikke du som passer på dette. Stemmen hans økte i styrke.

– Passer du på dette, da? Hun så rett på ham. – Eller gjør du deg til kjeltring? For noen få hundrelapper? Hvor mye fikk du av den gutten?

Faren svarte ikke, bare knep munnen demonstrativt igjen. Han så ut som en liten, furten unge.

– Vil du ikke svare? Taushet er ofte tydeligere enn ord, vet du. Siv ropte spørsmålet ut i rommet. – Hvem har ringt etter dem? Har du ringt legen?

Ingen reaksjon.

– Klart det er deg! Du er en kjeltring, en drittsekk av en ektemann – skal si du passer på mamma! Jeg skal melde deg! freste hun mot ham. Stemmen var i ferd med å briste. Han så på henne med de sløve, røde øynene sine. – Du vet at jeg jobber i hjemmesykepleien. Jeg vil ikke at de skal inn her i dette galehuset. Egentlig er det et helvete, dette her, en helvetes salgsbule.

Hun forsøkte å dempe stemmen for å vise at hun hadde kontroll, men hørte selv at den skalv.

– Jeg ser at tablettene er vekk.

Det nyttet ikke, faren var taus. Nå så han demonstrativt rett inn i veggen på motsatt side av kjøkkenet. Hun reiste seg sakte. Bena var som gelé, og de klarte nesten ikke å bære henne. Gulvet gynget, så hun holdt seg godt fast i stolen. Hun måtte ut, få frisk luft. Dosetten holdt hun hardt i hånden, den skulle hun ha med seg. Der var alle medisinene for lørdag, søndag og mandag. Abstinensene hennes ville også komme, stakkars mamma.

– Uansett, det beste jeg gjør er å ta alt med meg. Da er det ikke mer å hente her. Det blir min måte å sette en stopper for den handelen på. Er han her hver uke? Hver dag? Du må komme til fornuft, pappa! Dette er ulovlig og helt uakseptabelt.

Hun svaiet og måtte støtte seg til veggen.

– Jeg er sikker på at du ringer etter mer tabletter over helgen! Hun spyttet ordene ut.

– Det gjør du helt sikkert. Håper legen får mistanke!

Han så på henne og hadde plutselig oppfattet at hun hadde reist seg og holdt dosetten i hånden.

– Hvis du tar dem med deg, må jeg gjøre noe med det, sa han strengt, men stemmen var svak.

Hun så på ham.

– Jeg melder til legen at du har stjålet dem. Min egen datter tar fra sin mamma. Det skulle tatt seg ut om lokalavisen fikk snusen i at en datter i helsevesenet stjeler tabletter fra mammaen sin.

Siv tok tak i stolen som den ukjente gutten hadde sittet i, og slo den hardt i gulvet.

– Skjønner du ingenting, eller? Det er jeg som har noe å melde! Stemmen var hard og provoserende. Samtidig kom gråten skyllende over henne som en bølge. Hikstende fortsatte hun:

– Jeg ringer legen. Jeg skal informere om at du selger tablettene og driver handel her på kjøkkenet. Det er kanskje bare flaks at jeg ikke har truffet på denne kjøperen før?

Siv så ned på faren, som satt sløvt, lent bakover på stolen.

Den intense stemmen hans fortsatte.

– Han tar gladelig imot uten et ord til noen. Betaler og går.

Hun stivnet.

– Så da bekrefter du at du har solgt! Raskt tørket hun tårene, men klarte nesten ikke å holde seg oppreist lenger. Hun måtte ikke besvime nå. Hun svelget. Med en stemme hun nesten ikke kjente igjen selv, sa hun så rolig hun kunne:

– Salg av medisiner er ulovlig. Tenker du ikke på mamma?

– Nå holder du kjeft! Slutt å komme her med belæring om rett og galt. Han forsøkte å reise seg fra stolen. Siv rygget automatisk bakover og fikk i siste liten tatt tak i dørhåndtaket til gangdøra. Hvis ikke hadde hun falt.

– Du kommer her og tror du kan gjøre som du vil. Bestemme over meg! Kom deg ut!

Stemmen var rasende. Energien hans var plutselig stigende. Han virket truende. Hun visste at raserianfallene hans ikke var til å spøke med. Det hadde hun mer enn én gang fått merke under hele oppveksten, og hun husket den sviende smerten i ansiktet og rødmen i det forslåtte kinnet som hang igjen i flere dager etterpå. Alle så på henne på skolen. Ingen sa noe, alle visste nok. Det var lenge siden nå, men akkurat i dette øyeblikket kom alt tilbake slik hun husket.

Hun trodde det hadde gått over. At han hadde sluttet å slå. Nå hadde han reist seg helt opp. Han stod og svaiet. Ustøheten hans hjalp henne. Før han rakk bort til henne, var hun på vei ned trappa.

– Jeg vil ikke se deg her mer! ropte han frådende etter henne.

Hun tok trappene i tre steg nedover. Kraften i stemmen var plutselig der igjen – brutal, skremmende og faretruende. Men kroppen hans var ikke den samme. Hun husket de sterke armene hans som var umulige å forsvare seg mot. Nå var kroppen hans innsunket, svak, svaiende og ødelagt. Hun stanset nede i gangen da hun forstod at han ikke kom etter. Hun hørte at han sank ned igjen på kjøkkenstolen. Det skrapte i gulvet.

– Mamma og jeg klarer oss fint uten deg! ropte han etter henne.

Han visste nok at hun stod der. I et lite sekund hadde hun rukket å titte inn til mamma. Det kunne bli det siste hun så av mammaen sin. Så klarte hun ikke å holde bølgen unna lenger. Gråten kom, kroppen ristet og hun hikstet høyt. Utgangsdøra gled igjen bak henne.

På trappa ble hun stående som lamslått. Sakte tørket hun tårene, kjente at kvalmen spredte seg i kroppen og trakk pusten godt i et forsøk på å puste den ut. Det hjalp ikke, selv om høstluften var kald. Naboens hund ulte som vanlig fra leiligheten innenfor i første etasje. Den hadde hørt henne og reagerte, slik den alltid gjorde. Pappas ord satt fast i magen. Hun rakk akkurat å bøye seg ut over siden av trappa, så kastet hun opp. Hun lente hele kroppen ut over gelenderet før hun krøket seg og ble sittende på huk og hev etter pusten. Det gjorde vondt å kaste opp. Kroppen ble slapp, trøttheten veltet over henne, og nå ville hun bare legge seg, men det var ikke mulig. Hun svettet. Tankene klarnet sakte. Nå må jeg gjøre alvor av det. Komme meg vekk fra dem for godt. De får leve sine liv, så får jeg leve mitt.

Sakte reiste hun seg, holdt et godt tak i rekkverket og ble stående. Et kaos av bekymring, skyldfølelse, oppgitthet og dårlig samvittighet veltet opp. Alt ble til en eneste stor og tung smertebyll i magen. Hun hadde sviktet dem! Hjemmesykepleien måtte inn, og skammen ville bli oppdaget. Igjen hørte hun Linns avvisende stemme. Hvordan skulle hun klare å håndtere alt sammen? Holde kontrollen på seg selv, med en pappa som var narkolanger og en syk mamma som trengte hjelp? Nei! Hun kjente slaget i magen. Et hardt slag, som om en murstein traff henne. Det gjorde vondt.

Samtidig var det forholdet til Frode, midt oppe i alt dette. Det var noe med ham hun ikke forstod. Han sa han hadde Parkinsons sykdom. Det var på grunn av sykdommen at de hadde truffet hverandre, sånn helt plutselig, et merkelig sammentreff. I det siste hadde han plutselig klart å reise seg raskt fra stolen. Like plutselig var ganglaget hans blitt helt normalt. Plutselig stoppet skjelvingene. Plutselig var han ikke svimmel. Det ga henne uro i kroppen. Det var noe som ikke stemte. Så hadde han ymtet frampå at han trengte noe å sove på. Hun likte ikke utviklingen. Helt tilfeldig hadde hun også oppdaget at han var gift – og ikke bare gift, men gift med Hilde. For hun hadde gjort som alle andre: Hun hadde googlet. Sjokkert og full av tvil satt hun hjemme i stua og kikket på bildene av Frode og Hilde på Facebook. Hilde stod i bakgrunnen, med ansiktet vendt mot sjøen, men hun så tydelig at det var henne. Hilde var det mennesket hun aller minst ønsket å såre eller skape problemer for. At hun ikke hadde skjønt sammenhengen. For en sleip type han var. Han ville bare utnytte henne, det forstod hun nå.

Nå måtte hun komme seg hjem. Sakte tok hun fram mobilen fra jakkelommen. Hendene skalv da hun skrev meldingen, en kort SMS til Frode. Først måtte hun bli ferdig med ham, så måtte hun komme seg bort og vekk. En ting av gangen.

– Kan vi møtes? skrev hun på SMS.

Umiddelbart etter hørte hun et pling. Hadde han ikke annet å gjøre enn å sitte og se på mobilen sin? Det var mange ubesvarte anrop fra ham og like mange SMS-er, men hun hadde ikke orket å svare på dem. Nå måtte hun ta grep.

– Ja, nå? skrev han.

– Ja, skrev hun tilbake.

– Fast sted.

